leiers | DinkJeug 124172615
Waarna soek jongmense in hul leiers?
20th June 2019 dinkjeugLEIER TOERUSTINGjeugbediening, kategese, kategete, Kinderbediening, kinders, leiers, leierskap, tieners
Die Barna Instituut* het navorsing gedoen wat aandui dat studente wat aan-die-brand Christene is, ‘n paar dinge in gemeen het. Die belangrikste faktor is dat hulle lewens almal geraak is deur 3-5 volwassenes wat ‘n lewende verhouding met Jesus het. Volwassenes (leiers) se invloed in jongmense se lewens is dus kardinaal in hulle besluit om later (as volwassenes) betrokke en lewendige gelowiges te word.
Ons doel by die kategese is om geloof by kinders en jongmense te vorm wat eendag ook deel sal vorm van hulle identiteit, oortuigings en lewenswyse as volwassenes. Daarom is jy so belangrik!
Volgens die navorsing soek jongmense (en kinders) leiers wat:
besig is om geestelik in ‘n lewende verhouding met Jesus te groei;
geïnteresseerd is in hul lewens deur die inisiatief te neem om na hulle wêreld toe te gaan – deur goeie tyd met hulle te spandeer, opbouende woorde te gebruik, te glo in hulle en vir hulle te bid;
eg is, geduldig is en konsekwent is in hul woorde, lewe en bediening;
lekker kan lag (ook vir hulself), hulle eie persoonlike ervarings deel en die lewe geniet!
Dankie vir jou leierskap en die manier waarop jy moeite maak en omgee vir kinders en jongmense. Dit is vir hulle goud werd en die vrugte daarvan sal nog lank in die toekoms gesien kan word! Ons eer jou toewyding en moeite – van die kleinste gebaar van liefde en omgee tot die groot opofferings wat jy maak in jou dienswerk as leier by die jeugbediening.
Wees jy vir die gelowiges ‘n voorbeeld in woord en gedrag, in liefde, geloof en reinheid. 1 Tim 4:12b
*Besoek gerus die Barna Instituut se webwerf vir meer inligting oor hulle navorsing by www.barna.com